Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 238/10/2202	Galanta, 24.7.2012
EEČ : 2-17-177-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletej XXXXX, nar. XXXXX trvale bytom u matky XXXXX v XXXXX, XXXXX, hoci mu zo Zákona o rodine vyplýva povinnosť, vyživovať svoje dieťa a k tomu bol zaviazaný aj rozsudkom Okresného súdu v Galante č. k. XXXXX zo dňa XXXXX, právoplatným dňa XXXXX, podľa ktorého bol zaviazaný prispievať na výživu  maloletej Leony sumou 199,16 Eur mesačne vždy do 15-teho dňa toho ktorého mesiaca vopred k rukám maloletej, ktorá vyživovacia povinnosť mu bola rozsudkom Okresného súdu v Galante pod č. k. XXXXX právoplatným dňa XXXXX znížená zo sumy 199,16 Eur na sumu 120,- Eur mesačne, si túto povinnosť v Sliači a všade tam, kde sa zdržiaval, v období od 01. 04. 2008 do 30. 04. 2010 plnil iba čiastočne, pričom v mesiacoch august 2008, november 2008, apríl 2009, február 2010, si svoju vyživovaciu povinnosť nesplnil vôbec, čím mu za uvedené obdobie vznikol dlh na výživnom vo výške 2.685,36 Eur,

lebo zanikla trestnosť činu
Odôvodnenie:
Uznesením povereného príslušníka PZ Okresného riaditeľstva Policajného zboru v Galante, Obvodného oddelenia PZ XXXXX vedeným pod číslom ORP - XXXXX zo dňa XXXXX bolo v zmysle § 199 ods. 1 Trestného poriadku začaté trestné stíhanie a uznesením vyšetrovateľa Okresného riaditeľstva Policajného zboru v Galante, Úradu justičnej a kriminálnej polície, Odboru justičnej polície vedeným pod číslom XXXXX zo dňa XXXXX v zmysle ustanovenia § 206 odsek 1 Trestného poriadku vznesené obvinenie XXXXX pre prečin zanedbania povinnej výživy podľa § 207 odsek 1, odsek 3 písmeno b) Trestného zákona s poukazom na § 138 písmeno b/ Trestného zákona. 

Vznesenie obvinenia bolo vydané dôvodne, najmä na základe zadovážených listinných dôkazov a výsluchu svedkyne - poškodenej XXXXX. 

	Počas vyšetrovania boli vo veci vypočutí: obvinený XXXXX, svedkyňa - poškodená XXXXX. 

	Obvinený vo svojej výpovedi uviedol, že si je vedomý svojej vyživovacej povinnosti a svoj dlh na výživnom chce uhradiť v plnej výške. Svoj čin oľutoval. Z výsluchu svedka a súčasne poškodeného vyplýva, že neplnenie vyživovacej povinnosti obvineným nemalo trvalo nepriaznivé následky. S obvineným bola dňa 09. 01. 2011 uzatvorená dohoda o vine a treste, ktorá bola predložená Okresnému súdu XXXXX na schválenie. Obvinený si svoju vyživovaciu povinnosť dodatočne splnil, ktorú skutočnosť potvrdila aj svedkyňa a zároveň poškodená.

	Trestného činu zanedbania povinnej výživy sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

	Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

	Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
	Preštudovaním vyšetrovacieho spisu som dospel k záveru, že v uvedenom prípade došlo k naplneniu ustanovenia § 86 písmeno a) Trestného zákona, podľa ktorého trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.    
   
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Holbík
prokurátor